स्टैनफोर्ड क्लासिक टेनिस : सेरेना बनीं चैम्पियन  
सेरेना विलियम्स ने शानदार जीत दर्ज कर डब्ल्यूटीए स्टैनफोर्ड क्लासिक टूर्नामेंट का एकल खिताब जीत लिया है।
विश्व की पूर्व शीर्ष वरीयता प्राप्त अमेरिकी महिला टेनिस खिलाड़ी सेरेना विलियम्स ने शानदार जीत दर्ज कर डब्ल्यूटीए स्टैनफोर्ड क्लासिक टूर्नामेंट का एकल खिताब जीत लिया है।  रविवार को खेले गए महिलाओं की एकल स्पर्धा के खिताबी मुकाबले में टूर्नामेंट की गैरवरीयता प्राप्त सेरेना ने शीर्ष वरीयता प्राप्त फ्रांस की मरियन बर्तोली को 7-5, 6-1 से शिकस्त दी।   इस खिताब को जीतने के साथ सेरेना ने वर्ष के चौथे और अंतिम ग्रैंड स्लैम अमेरिकी ओपन के लिए अपनी दावेदारी मजबूत कर ली है। सेरेना ने इससे पहले वर्ष 2010 में विम्बलडन का खिताब अंतिम बार जीता था।   इससे पहले, सेरेना ने सेमीफाइनल मुकाबले में जर्मनी की सबीने लिसिकी को 6-1, 6-2 से शिकस्त देकर फाइनल में प्रवेश किया था जबकि दूसरे सेमीफाइनल में बर्तोली को डोमिनिका सिबुल्कोवा पर वॉकओवर मिला था।  उल्लेखनीय है कि 13 बार की ग्रैंड स्लैम विजेता सेरेना ने हाल में चोट और बीमारी के बाद लगभग एक वर्ष के अंतराल पर टेनिस कोर्ट पर वापसी की है। चोट और बीमारी से उबरने के बाद सेरेना का यह तीसरा टूर्नामेंट था।